ཚལ་པའི་བསྟན་འགྱུར་འདི་ཉིད་གོ་རིམ་ས་བཅད་སྒྲིག་ཚུལ་ཐད་ཐོག་མར་སྟོན་པའི་མཆོད་བརྗོད་ཤོ་ལོ་ཀ་གཅིག་དང་རྩོམ་པར་དམ་བཅའ་བ་ཤོ་ལོ་ཀ་གཅིགདེ་ནས་བཅད་ལྷུག་སྤེལ་མའི་ཐོག་ནས་གླེང་འཕྲོས་ལྟ་བུར་སྟོན་པ་བཅོམ་ལྡན་འདས་ཀྱི་མཛད་པ་བཀའ་འཁོར་ལོ་རིམ་པ་གསུམ་དུ་བསྐོར་ཚུལ།ཆོས་ཕུང་བརྒྱད་ཁྲི་བཞི་སྟོང་དག་སེམས་དཔའ་ཆེན་པོ་རྣམས་ཀྱི་བཀའ་བསྡུ་ལན་གསུམ་དུ་མཛད་པ་དང་།སྔོན་བྱོན་སྐྱེས་བུ་དམ་པ་རྣམས་ཀྱི་དགོངས་འགྲེལ་བསྟན་བཅོས་གཙུག་ལག་གི་དོན་གསལ་བར་བྱེད་པ་དུ་མ་མཛད་ནས་རྒྱ་གར།ཁ་ཆེ།རང་རྒྱལ་ནང་ས་སོགས་ལ་ཇི་སྙེད་བཞུགས་པ་དག་བོད་དུ་རྒྱལ་བློན་ལོ་པཎ་དག་གིས་དཀའ་བ་དུ་མས་བསྒྱུར་བ་རྣམས་དུས་དག་ཆབ་སྲིད་དབང་གིས་ཁ་ཐོར་དུ་གནས་པ་འདིར་ཕྱོགས་གཅིག་ཏུ་སྒྲིག་ཚུལ་སོགས་དང་།དེ་ལྟར་ཕྱག་ཏུ་སོན་པའི་བསྟན་བཅོས་རྣམས་རྒྱུ་མཚན་ཇི་འདྲའི་དབང་གིས་གོ་རིམ་སྒྲིག་ཚུལ་བཅས་པ་འཁོད།